होली पर्व 5 दिन दूर, 2 माह से नहीं मिला रोडवेज कर्मचारियों को वेतन
राजस्थानरोडवेज के कार्मिकों को पिछले दो माह का वेतन नहीं मिलने से कार्मिकों को परेशानियां बढ़ गई है। होली के त्योहार के महज पांच दिन बचें है। इस त्योहार के मौके पर रोडवेज कर्मियों को दो महीने से तनख्वाह भी नहीं मिली है। ऐसे में कर्मचारियों को आर्थिक दिक्कतों का सामना करना पड़ रहा है। कर्मचारी सबसे ज्यादा इस बात को लेकर परेशान हैं कि पांच दिन बाद होली का त्योहार है। ऐसे में घरेलू सामान के साथ बच्चों के कपड़े, मिठाइयां सहित अन्य खरीदारी के लिए आर्थिक तंगी का सामना करना पड़ रहा है। नागौर डिपो के 318 कर्मचारी इन दिनों वेतन के लिए तरस रहे हैं। राजस्थान रोडवेज कर्मचारी कोष एवं कल्याण समिति के मंत्री जगदीश डिडेल, शिवनारायण सांगवा, नवरतन डिडेल, श्रवण सिंह चौधरी, रामनिवास बांसड़ा, चैला राम कुड़ी, लिपिक रेणुका कविया, प्रताप सिंह आदि ने बताया कि निगम की ओर से अंतिम बार उनके खाते में दिसंबर का वेतन जमा कराया गया था। इसके बाद जनवरी से ही कर्मचारी वेतन को तरस रहे हैं। कर्मचारियों का कहना है कि त्योहार के मौके पर वेतन नहीं मिलने से आर्थिक समस्याएं बढ़ गए। उन्होंने बताया कि इसके चलते कर्मचारियों को बच्चों की स्कूल फीस, मकान किराया, बिजली बिल, किराने सब्जी लाने से सहित सभी घरेलू खर्च में परेशानी बढ़ गई।
hin_Deva hin_Deva